Suid Afrikaanse Nuus Thread - Page 82 - Stormfront
Page 82 of 226 « First < 32 68 69 70 71 72 73 74 75 76 77 78 79 80 81 82 83 84 85 86 87 88 89 90 91 92 93 94 95 96 132 182 > Last »
06-22-2006, 06:39 AM #811
ANC dreig hy sal raad ‘dwing om te doen wat hy veronderstel is om te doen’
KAAPSTAD. – In ’n onsmaaklike onderonsie tussen die DA en die ANC oor hoe Kaapstad regeer moet word, is me. Helen Zille, burgemeester, gewaarsku dat die ANC die stadsraad sal dwing om te doen “wat hy veronderstel is om te doen”.
Zille word met ’n valkoog dopgehou, het mnr. Sicelo Shiceka (ANC) van Gauteng gister in ’n debat in die Nasionale Raad van Provinsies (NRP) gewaarsku oor die omstrede N2 Gateway-behuisingsprojek.
Mnr. Richard Dyantyi, Wes-Kaapse minister van plaaslike regering en behuising, het die dreigement verder gevoer: “Dit maak nie eintlik saak wie in die stad regeer nie. Ons sal hulle dwing om die dinge te doen wat hulle veronderstel is om te doen.”
ANC-lede het ’n striemende aanval op Zille en die DA gedoen.
“As voorsitter van die gidskomitee oor plaaslike regering kan ek hierdie huis verseker dat Zille met ’n valkoog dopgehou word,” het Shiceka gesê.
“Ek wil al die verslae oor Zille se forensiese ondersoeke na die behuisingsprojek sien – soos dit ook my reg is – om seker te maak dat dit nie op vrugtelose uitgawes neerkom nie.
“En aan Zille sê ek: Die N2-projek sal met óf sonder jou voortgaan!”
Dyantyi het daarna die aanval voortgesit.
“Ek wil die huis verseker dat as provinsiale minister val die stad (Kaapstad) onder mý jurisdiksie. Ek kyk daagliks na die moontlikheid van vrugtelose uitgawes. Watch this space . . .”
Oor beskuldigings deur lede van die DA dat werk aan die projek begin het lank voordat enige kontrakte gesluit is, het Dyantyi gesê: “So what?”
“Dit is ’n proefprojek. Dit is veronderstel om bestaande burokratiese prosedures te toets. As die eerste baksteen gelê is nog vóór die kontrakte onderteken is, dan sê ek weer: So what?”
Volgens Dyantyi het die drie regeringsvlakke ook vóór die DA se oorname in Kaapstad goed saamgewerk.
“Alles het vlot verloop. Ná die (plaaslike) verkiesing het hierdie party (die DA) gekom met sy politieke albasterspeletjies.”
Me. Denise Robinson (DA) van die Wes-Kaap het teruggekap dat nie ’n enkele Gateway-teiken soos deur die minister van behuising, dr. Lindiwe Sisulu, in 2004 aangekondig is, bereik is nie.
“In Mei 2005 het die minister belowe dat 22 000 gesinne teen Junie vanjaar sal kan intrek. Slegs 705 wooneenhede is tot dusver voltooi – slegs 3% van die teiken.”
Zille het gisteraand oor die “valkoog-opmerking” aan Die Burger gesê sy verwelkom die soeklig.
“Ek glo juis die regering móét aanspreeklik gehou word – veral deur die kiesers. Ons (die DA) het alle prosesse nou oopgegooi en het niks om weg te steek nie.”
Oor die regering se versuim om kontrakte te onderteken, het Zille gesê: “Van wanneer af is dit ’n burokratiese hindernis om ’n kontrak te onderteken? Sonder ’n kontrak is daar mos geen aanspreeklikheid of regsplig nie. Net omdat dit ’n proefprojek is, beteken dit mos nie ’n kontrak word ’n opsionele ekstra nie.
“Uiteindelik sal die geskiedenis bepaal wie reg was oor die Gateway-projek,” het sy gesê.
06-22-2006, 06:42 AM #812
‘Boere-mafia’ moet uitgeroei word
RIVERSDAL. – Die “Boere-mafia” van Hessequa moet uitgeroei word.
“Die persone wat verantwoordelik was vir die vandalisme op die voertuig van die onderburgemeester behoort tot ’n minderheidsgroep en hulle gee Hessequa ’n slegte naam,” het mnr. Chris Taute, die burgemeester, gister gesê.
“Dit is tyd dat ons as ’n gemeenskap moet hande vat om hierdie euwel uit te roei.”
Die persone het twee Sondae gelede die woord “kafferb” in vet blou letters op me. Lorna Scott se viertrekvoertuig geverf.
Inwoners van die dorp wat ’n ruk gelede ook deurgeloop het onder die “Boere-mafia”, het gister gesê dié persone voer “ ’n skrikbewind van haat” in die dorp.
Tydens die voorval is daar ook slagspreuke met spuitverf op eiendom aangebring.
“Dit wys net dat niks sedertdien verander het nie, al het sekere lede van die gemeenskap destyds om verskoning gevra.
“Dit is tyd dat dié ‘Boere-mafia’ vasgevat word.”
Taute het gesê die identiteit van inwoners van Stilbaai wat glo in ’n plaaslike winkelsentrum op Scott gespoeg het, is aan die polisie bekend. Daar sal ook teen hulle opgetree word.
By twee ander geleenthede is Scott beledig “en is die k-woord rojaal gebruik”, het sy gister aan Die Burger gesê.
Ooggetuies was by al die geleenthede teenwoordig. Scott het intussen sake by die polisie aanhangig gemaak.
“Die saak van saakbeskadiging word nog ondersoek,” het die Suid-Kaapse polisiewoordvoerder, mnr. Ntobeko Mangqwenqwe, gister gesê.
“Wanneer mnre. Ebrahim Rasool (die Wes-Kaapse premier) en Leonard Ramatlakane (die Wes-Kaapse minister vir veiligheid en sekuriteit) Vrydag Riversdal en Stilbaai besoek, sal dié aanval op die onderburgemeester beslis ook op die agenda wees,” het Taute gesê.
“Mnr. Ramatlakane is besorgd oor die oënskynlike gesloer met die ondersoek na die voorval, en dit sal aandag geniet.”
Benewens Rasool en Ramatlakane sal die Wes-Kaapse minister vir plaaslike regering en behuising, mnr. Richard Dyantyi, ook die dorp besoek wanneer die Siyabulela Deliverables-behuisingsprogram van stapel gestuur word.
Dyantyi en Rasool sal saam met 40 jong mense help bou aan huise in die Riversdal-Hessequa-gebied. Die jong mense sal bouvaardighede aanleer onder die toesig van professionele persone.
Die boubedrywighede sal van 10:30 tot 12:30 plaasvind by die konstruksieterrein in die Panorama-woonbuurt van Riversdal.
Dié opleiding vorm deel van die Greenfields-projek waarvoor 547 subsidies vir huise in Panorama en Kwanokuthula in April 2004 toegestaan is.
Rasool en Dyantyi sal Vrydagmiddag ’n imbizo hou met die gemeenskappe van Albertinia, Riversdal, Kwanokuthula, Slang?rivier, Melkhoutfontein en Heidelberg.
Die imbizo sal in die gemeenskapsaal in Stilbaai plaasvind en dié gemeenskappe word daarheen uitgenooi.
“Die voorval van vandalisme sal na verwagting tydens die Imbizo ter sprake kom,” het Taute gesê.
06-22-2006, 06:44 AM #813
Boef ‘was rojaal op Sedgefield’
SEDGEFIELD. – ’n Duitse “gentleman” wat meer as R6 miljoen in ’n transito-rooftog in Duitsland gebuit en vier jaar lank op dié Tuinroete-dorp geskuil het, het selfsgeld aan die brandweer hier geskenk nadat reddingswerkers sy dogter van verdrinking gered het.
Inwoners van dié klein dorpie langs die N2 tussen George en Knysna sê hulle was “baie verbaas” om te hoor dat dié “gawe” Duitser die lang arm van die gereg vier jaar lank ontduik het.
Götz Decker (46), voorheen ’n bestuurder van ’n sekerheidsmaatskappy, is wêreldwyd deur die Duitse polisie en Interpol gesoek.
Decker het ná die rooftog in 2001 in Aachen glo die identiteitsdokumente van ’n hawelose wat soos hy gelyk het, “gekoop” en na Suid-Afrika gevlug, waar hy hom op Sedgefield gevestig het.
Hier het hy “rojaal” R50-fooitjies aan petroljoggies uitgedeel en die dorp se strate plat gery in sy Porche en Mercedes-Benz, het inwoners vertel.
Mnr. Bomber Webb, redakteur van Sedgefield se plaaslike koerant, The Edge, het gister gesê: “Ek het Decker een keer ontmoet. Hy het heel aangenaam voorgekom.”
Webb het gesê hulle het in 2003 berig oor Decker se dogter wat deur reddingswerkers uit die water hier getrek is toe sy byna verdrink het.
“Hy het daarna sowat R900 aan die brandweer geskenk om sy dankbaarheid te betuig.”
Mnr. Charlie Papayannis, die eienaar van Filo’s Pub op Sedgefield, het gister aan Die Burger gesê Götz was “ ’n ware gentleman”.
“Hy het Filo’s dikwels besoek. Hy het aan my en my vrou vertel dat hy geld in ’n vasvrakompetisie gewen het. Ons was geskok toe ’n joernalis van ’n Sondagblad ons verlede naweek gevra het of ons Götz ken. Hulle het ’n foto van hom aan ons gewys. Ons was geskok om te hoor van die hele storie,” het Papayannis gister gesê.
Die “miljoenêr” het in Desember ’n onderhoud aan die Duitse tydskrif Bild toegestaan, wat die polisie reguit na hom gelei het. ’n Foto van Decker saam met ’n paar skraps geklede jong vroue, glo van ’n ontkleeklub in Kaapstad, het by dié artikel oor sy luilekkerlewe in Suid-Afrika verskyn.
Enkele weke later het die Duitse polisie Decker se dogter (23) agtervolg en op hom toegeslaan by die Kaapstadse lughawe toe hy haar gaan ontmoet het.
Decker is verlede week tot drie jaar en tien maande tronkstraf in die Aachen-streekhof gevonnis.
Luidens ’n artikel in vandeesweek se uitgawe van Bild het Decker, geklee in vaal gevangenisdrag, oor sy sonskyndae in Suid-Afrika aan ’n joernalis gesê hy mis die see die meeste.
06-22-2006, 06:47 AM #814
Rugbyspeler van N-VS sterf in ontploffing
WELKOM. – Die onskadelikstelling van uitgediende kommersiële plofstof het hier by die Beatrix-goudmyn tot ’n tragedie gelei toe ’n werknemer van die myn, ’n kranige Noord-Vrystaatse rugbyspeler, in ’n ontploffing dood is.
Ses ander mynwerkers is beseer, twee van hulle ernstig.
Mnr. Andries Fivaz (30), wat nog maar sewe maande met sy vrou, Liezl, getroud was, was naaste aan die plofstof toe dit gisteroggend omstreeks 08:30 ná die onskadelikstelling van die eerste lont ontplof het.
Dit is onbekend hoeveel plofstof in die beheerde gebied ontplof het, maar Fivaz is meters ver tot in ’n pan water geslinger en van sy liggaamsdele is afgeruk.
Polisieduikers is gekry om sy lyk uit die vlak water te haal.
Mnr. Stephanus van Gent word in die hoësorgeenheid van ’n hospitaal behandel met ernstige beserings, en mnr. Ewald Patterson het minder ernstige beserings opgedoen. Vier ander mense is lig beseer en nog drie is vir skok behandel. Almal het in ’n mate beserings aan hul oordromme opgedoen.
Mnr. Reint Dykema, woordvoerder van die vakbond Solidariteit, sê die vakbond gaan in die ondersoek antwoorde soek op vrae soos waarom nege mense by die onskadelikstelling van die plofstof betrokke was.
Prosedure bepaal dat net sowat drie mense by só ’n aksie betrokke mag wees.
Fivaz, wat as timmerman by Beatrix gewerk het, word deur mnr. Danie Pretorius, voorsitter van die Harmony-rugbyklub op Virginia, beskryf as ’n puik rugbyspeler met ’n natuurlike aanvoeling vir die spel. Hy het agtsteman gespeel, maar was ook ’n goeie flank.
Hy het die aand voor sy dood nog saam met sy spanmaats geoefen vir die wedstryd wat hulle vanaand teen Rovers sou speel.
Hy is ’n oudleerling van die Hoërskool Hentie Cilliers, het vroeër ook vir die Griffons rugby gespeel en het ’n maand gelede sy dertigste verjaardag in die klubhuis van Harmony gevier.
Sy vrou is ’n onderwyser by Nobilis, ’n spesiale skool op Virginia.
Hoewel die polisie op die toneel was, is die ondersoek deur die departement van minerale en energie oorgeneem, sê kapt. Rosa Benade, polisiewoordvoerder.
Mnr. Casper Nordier, leier van die ACDP in die Vrystaat, het sy skok met die ontploffing uitgespreek en medelye aan die naasbestaandes oorgedra. “Mynbou is saam met landbou die vernaamste boustene van die provinsie se ekonomie, en albei eis gereeld lewens.
“Om die Vrystaatse ekonomiese ontwikkelingsplan te laat slaag, moet beroepsveiligheid, insluitend beveiliging teen plaasaanvalle, die allergrootste prioriteit geniet. Ons wens al die beseerdes in die jongste voorval spoedige herstel toe.”
06-22-2006, 06:49 AM #815
As die skaap trek, is die gort gaar
SMITHFIELD. – Wat onder Smithfieldse boere as ’n wolhaarstorie begin het, dreig nou om in in ’n groot geskil tussen die boere en die Dierebeskermingsvereniging (DBV) op nasionale vlak te ontaard.
Boere beplan om tydens die Bibberfees wat op 30 Junie en 1 Julie op dié dorp gehou word, die skape van die bokke te skei deur ’n skaapgooi-kompetisie te hou.
Met die kompetisie wil deelnemers ’n wêreldrekord in skaapgooi opstel en vasstel watter skaapras die val die beste sal hanteer. Senior inspekteur Del Jones van die nasionale DBV sê in ’n verklaring hulle het telkemale by die feeskomitee probeer vasstel of dit wel lewende skape is wat gegooi gaan word.
Sy sê hulle het na die moontlikheid gekyk of dié kompetisie nie dalk ’n bemarkingsfoefie is om mense na die fees te lok nie.
“Ons het baie geld en tyd hieraan bestee en ook nou regshulp ingekry. Indien daar wél met so ’n kompetisie voortgegaan word, sal die DBV nie skroom om tot regstappe oor te gaan nie.
“Indien dit ’n reklamegrap van die feeskomitee is, is dit werklik oneties en het ons verniet al die moeite en geld hieraan bestee.”
Jones sê ook dit is afgryslik om ’n skaapgooi-kompetisie te hou. “Dit wek die indruk dat diere vir die pret mishandel kan word.”
Mnr. John Melville, voorsitter van die feeskomitee, sê sedert hulle die kompetisie bekend gemaak het, het hulle nog net teenkanting van elke dierebeskermingsorganisasie gekry. “Almal wil ons hieroor kruisig.”
Mnr. Henk Swanepoel, ook ’n feeskomiteelid, sê hy het al die DBV se dreigemente onder die boere se aandag gebring, maar hulle volhard met hul besluit om met die kompetisie voort te gaan. Die katapult is selfs al klaar gebou. Hy sê die idee vir die kompetisie het as ’n grap onder die boeregemeenskap begin, maar toe een skaap deur die hek is, het die ander gevolg.
“Daar is niks wat ons hieraan kan doen nie. As die boere hier eers besluit het, gee hulle nie sommer gou bes nie. Ek hoop net nie op die dag van die fees en kompetisie word daar iemand in hegtenis geneem nie.”
06-22-2006, 06:51 AM #816
Boereheld genl. De Wet se plaas in die mark
KOPPIES. – Die boereheld genl. Christiaan de Wet se spogplaas Cornelia, met die klip waarop De Wet glo elke oggend gaan sit en bid het en moontlik ’n paar versteekte kratte vol geld, is in die mark vir R12,3 miljoen.
Mnr. Sakkie van der Schyff, ’n boer van die omgewing en aspirant-eiendomsagent, sê hy hoop dat dié stuk Suid-Afrikaanse geskiedenis deur die ATKV of ’n ander kultuurorganisasie gekoop sal word en só vir die nageslag bewaar sal word.
“My eerste gedagte was ‘behoud’ toe my ou vriend Pieter Terblanche vir my sê die plaas Cornelia is te koop. Dit is die plaas van my held en ook die held van krygers en mense oor die wêreld heen.”
Hy sê hy hoop die plaas sal vir die geskiedenis en die nageslag behoue bly.
De Wet het in die laat jare van die 19de eeu in die omgewing van Koppies op die plaas Roodewal kom bly. Met die Anglo-Boere-oorlog was De Wet voortdurend in die omgewing besig met oorlogvoering en dit is dan ook hier waar hy die Britte hul grootste enkele finansiële nederlaag in die geskiedenis toegedien het met die Slag van Roodewal, sowat 7 km van sy plaas af.
Baie stories word rondom dié veldslag vertel, maar De Wet het glo Britse treintrokke wat die totale Britse Mag se loongeld na Pretoria vervoer het, gebuit.
Hy het opdrag gegee dat die burgers hulself aan kos en klere help, terwyl hyself glo die groot houtkratte vol geld versteek het. Sommige mense beweer die geld is nog nooit opgespoor nie.
Die Britte het kort daarna De Wet se huis op Cornelia aan die brand gesteek. Dit was die eerste van vele plaashuise wat op dié wyse deur die Britte verwoes is.
Ná die oorlog het De Wet sy plaas, Roodepoort, en sy buurman, Dirk Lourens, sy plaas, Weltevrede, vir verarmde boere geskenk. De Wet het ’n gedeelte van sy plaas gehou om op te bly. Dié plaas het hy Cornelia genoem.
Die plaas is later aan mnr. Frikkie Jonker verkoop, wat dit op sy beurt weer aan die huidige eienaar, mnr. Pieter Terblanche, verkoop het.
Van der Schyff sê Terblanche het tot groot uiterstes gegaan om die plaas ter ere van die oorspronklike eienaar te ontwikkel tot wat dit vandag is.
Die statige plaasopstal spog met die oorspronklike binnemure wat oorgebly het ná die brand 106 jaar gelede.
De Wet se “bidklip”, die akkerbome wat hy self geplant het, die put en die ou perdestal wat nou ’n waterreservoir is, kan nog op die plaas gesien word.
06-22-2006, 06:52 AM #817
Burgemeester voor oor vreemde rygoed
BULTFONTEIN. – Die nuwe burgemeester van die Tswelopele-munisipaliteit (Hoopstad en Bultfontein) wat volgens haar eise vir vervoertoelaes met die trekker van ’n boer van Hertzogville, ’n motorfiets en iemand anders se sleepwa konferensies en seminare bygewoon het, het hier op 30 aanklagte van bedrog in die hof verskyn.
Dié ongewone vervoermiddels wat me. Rose Phukuntsi na bewering gebruik het, is ontdek toe ’n forensiese oudit na die munisipaliteit se sake gedoen is.
Daar is vasgestel dat die registrasienommers van voertuie waarmee sy glo na die seminare en konferensies gery het, nie dié van ’n doodgewone motor is nie, maar wel onder meer ’n trekker, ’n motorfiets en ’n sleepwa.
Sy het glo dié registrasienommers onregmatig gebruik op haar eise vir private vervoer waarmee sy na die geleenthede sou gery het, word beweer.
Phukuntsi, voormalige hoofsweep van die ANC op Hoopstad, is onlangs op ’n spoggeleentheid as nuwe burgemeester van Tswelopele ingehuldig, ondanks die swaard van vervolging wat reeds sedert die begin van die jaar oor haar kop hang.
Sy is deur landdros C.J. Pohlmann op waarskuwing vrygelaat en haar verhoor is tot 5 Julie uitgestel.
06-23-2006, 03:39 AM #818
Klip tref vrou op hoofweg
’n Klip so groot soos ’n sokkerbal wat van ’n voetganger- brug op die N12-hoofweg by Soweto in die rigting van Potchefstroom na ’n bakkie gegooi is, het byna ’n Oos-Randse vrou se lewe gekos.
Me. Amelia van den Heever (59) van Boksburg is steeds in ’n ernstige toestand in die Milpark-hospitaal in Johannesburg nadat dié klip verlede Saterdag die linkerkant van haar gesig en skouer vergruis het.
Dié aanval op nóg een van Johannesburg se hoofweë was net drie dae voor die moord op mnr. Anver Mohammed op die M1-noord.
Dit was ook net enkele dae nadat die joernalis Megan Herselman op die N1-suid vermoor is.
“Ek praat nou maar vír my ma, want sy het nie meer ’n stem nie. Sulke goed is onnodig en ontoelaatbaar. My ma het dit nie verdien nie.
“Iemand moet dié sinnelose geweld stop,” het me. Vanessa van den Heever, me. Van den Heever se dogter, gister gesê.
Sy en haar pa Faan (62) is steeds “vreeslik geskok en kwaad”.
Mnr. Van den Heever was saam met sy vrou in die bakkie toe die voorval plaasgevind het.
Die Van den Heever-egpaar was van hul huis in Brakpan na Potchefstroom op pad toe ’n klip skielik hul voorruit versplinter het.
“Ons het net onderdeur die Goue Hoofweg (R533) gery toe die klip ons tref. Die klip het eers deur die voorruit gespat én toe deur die agterruit gegaan voordat ek besef het wat dit was. Ek het na my vrou gedraai om haar te vra wat het gebeur toe ek net bloed sien,” het mnr. Van den Heever gesê.
Hy vermoed die klip is van die brug af gegooi om hulle te laat stop.
“Ek wóú stop, maar net nadat ek in die geel streep getrek het, het ek besef dit is ’n plan om ons te beroof. Ek het toe gejaag na die naaste petrolstasie,” het hy gesê.
Mnr. Van den Heever het sowat 3 km verder by die Sasol-vulstasie langs die N12-hoofweg gestop.
“My pa het uitgespring en begin skree. Hy het na my ma gehardloop. Al haar tande in haar mond is uit en haar bo- en onderkaak is vergruis. My pa het eers gedink sy is dood, maar toe hoor hy haar roggel,” het Vanessa vertel.
Mnr. Van den Heever het sy vrou vasgehou totdat ’n helikopter haar hospitaal toe gebring het.
“Sy het vreeslik gesuffer. Ek wil nie eers weet wat deur my pa se kop gegaan het terwyl hy haar vasgehou het nie,” het Vanessa gesê.
Mev. Van den Heever het reeds ’n oogoperasie ondergaan.
“Hulle gaan Saterdag (môre) haar aan skouer opereer. Gelukkig leef sy en ons is vol moed dat sy sal herstel.
“Ek voel net sulke dinge moet in die eerste plek nie gebeur nie. In watter land bly ons?
“Die polisie doen niks om daardie pad veiliger te maak nie en niemand wou ons verklarings afneem nie. Wie gaan hiervoor betaal? Gaan die mense maar net klippe van brûe af gooi tot ons almal dood is?” wou Vanessa weet.
Supt. Thembi Nkwashu, polisiewoordvoerder, het gesê hulle ondersoek die voorval. “Ons is nog besig met navrae om vas te stel wat gebeur het. ’n Polisievrou was reeds by die hospitaal en die gesin,” het sy gesê.
06-23-2006, 04:08 AM #819
10 j. tronkstraf ná sy karfirma met meer as R17 m. bedrieg
’n Voormalige finansiële administrateur van Daimler Chrysler Suid-Afrika (DCSA) wat dié motormaatskappy uit meer as R17 miljoen bedrieg het, is gister tien jaar tronkstraf opgelê.
Die vrou het gister in die Pretoriase handelshof volgens ’n pleitooreenkoms met die staat skuldig gepleit op 94 aanklagte van bedrog.
Landdros Desmond Nair het tydens vonnisoplegging gesê die hof is gewoond daaraan om sake aan te hoor waar groot bedrae geld betrokke is, maar dat die hof “min te doen kry met sake waar daar met die bedrag van R17 miljoen geflankeer word”.
Cynthia Dlamini (38) van Wierdapark in Centurion was in diens van DCSA as finansiële administrateur in die rekeninge-afdeling. Sy is verlede jaar gearresteer weens bedrog nadat sy fakture vervals het vir dienste wat ’n vragmotormaatskappy glo aan DCSA gelewer het.
Luidens die klagstaat was dit Dlamini se taak om betalings aan verskaffers te magtig.
Die vragmotormaatskappy, DSG Truck and Trailer, was gelys as een van DCSA se verskaffers en rekeninge van dié maatskappy is aan DCSA gestuur vir dienste wat glo gelewer is. Die ondersteunende dokumente vir dié rekeninge is egter valslik saamgestel of gegenereer in die name van verskeie DCSA-beamptes. ’n Ondersoek het getoon dat al die dokumente deur Dlamini voltooi is en dat betalings daarna elektronies in ’n rekening van Eerste Nasionale Bank inbetaal is. Die rekening is deur nog ’n verdagte met vals dokumentasie geopen.
Dlamini se selfoonrekords het die staat gehelp om dié verdagte en haarself as medepligtige te identifiseer. Onverklaarbare kontantuitbetalings aan Dlamini het haar en die ander verdagte verder verbind. Dlamini is glo bereid om teen dié man te getuig as hy opgespoor word.
In sy uitspraak het Nair gesê dat Dlamini nie die grootste gedeelte van die geld ontvang het nie, maar deur die ander beskuldigde betaal is. Nair het gesê dat dit versigtige beplanning en metodiese uitvoering geverg het om een van die primêre aandeelhouers in die Suid-Afrikaanse ekonomie te bedrieg. “DCSA is ’n internasionale maatskappy en die impak van bedrog van dié omvang weerklink internasionaal.”
Dlamini is 15 jaar tronkstraf opgelê waarvan vyf jaar opgeskort is vir vyf jaar.
06-23-2006, 04:20 AM #820
SA webwerf oor misdaad ‘moet toeriste in spore laat omdraai’
KAAPSTAD. – Die departement van veiligheid en sekuriteit is ongelukkig oor ’n beplande webblad wat buitelanders gaan ontmoedig om na Suid-Afrika te kom weens die vlaag van misdaad in die land.
Die misdaadbarometer, ’n webtuiste wat alle moorde en misdaadvoorvalle in die land wil uitbeeld én die stories van slagoffers wat deur misdaad geraak is, gaan vertel, laat talle regeringslede suur.
Die primêre doel van dié webtuiste, crimebarometersouthafrica.co.za, is om besoekers wat tydens die Wêreldbeker-sokkertoernooi in 2010 Suid-Afrika wil besoek, af te skrik om te kom, het mnr. Neil Watson, die baasbrein agter dié webtuiste, gister aan Die Burger gesê.
“As ’n derde van die besoekers ontmoedig word om te kom, het ons ons doel bereik,” het hy gesê.
Mnr. Hangwani Mulaudzi, ’n woordvoerder van die nasionale departement van veiligheid en sekuriteit, het gesê “mense wat die land so in die skande steek, verdien nie eens respek nie. Hy is net ’n individu. Ons wil nie met sulke mense verbind wees nie,” het hy gesê.
Volgens mnr. Bongani Sishi, woordvoerder van die nasionale departement van sport en ontspanning, is Watson “ ’n waansinnige mens” om só ’n webtuiste te begin.
“Ek probeer nie die land leeg maak nie,” het Watson gesê. “Maar ’n mens moet vra wat is belangriker: geld of die veiligheid van elke Suid-Afrikaner?”
Dit wil voorkom of die regering die geld wat toeriste in die land inbring, belangriker ag as die veiligheid en sekuriteit van die land se inwoners, het hy gesê.
Volgens Watson is hy ’n trotse Suid-Afrikaner. “Ek moes kies tussen ’n webtuiste wat Kaapstad as ’n wonderlike toeristestad sou uitbeeld, of ’n webtuiste wat die misdaadprobleem in die land uitbeeld. Dit was ’n baie moeilike besluit.”
Dié Kapenaar en pa van vier kinders was nog nie self ’n slagoffer van misdaad nie, maar “ ’n mens weet nooit wanneer jy op die verkeerde tyd op die verkeerde plek is nie. Ons lewe in vrees, en Suid-Afrikaners raak moeg daarvoor.”
Die webtuiste, wat op 4 Julie beskikbaar gaan wees, gaan glo “geen doekies omdraai nie”.
Dit gaan die gewelddadigheid van moord en misdaad uitbeeld, het Watson gesê.
Page generated in 0.57473 seconds with 12 queries